KIRJALLINEN KYSYMYS E-1548/02 esittäjä(t): Brigitte Langenhagen (PPE-DE) komissiolle. Digitaalinen ajopiirturi.



Virallinen lehti nro 309 E , 12/12/2002 s. 0137 - 0138



KIRJALLINEN KYSYMYS E-1548/02 esittäjä(t): Brigitte Langenhagen (PPE-DE) komissiolle (3. kesäkuuta 2002) Aihe: Digitaalinen ajopiirturi Asetus N:o 2135/98(1) saa lainvoiman, kun jäsenvaltioiden liikenneministereiden neuvosto on hyväksynyt sen teknisen liitteen 1 B ja säädös on julkaistu virallisessa lehdessä. Käytännössä tämä tarkoittaa, että 24 kuukauden kuluttua virallisessa lehdessä julkaisemisesta kaikissa uusissa rekisteröitävissä ajoneuvoissa täytyy olla digitaalinen ajopiirturi. Digitaalisen ajopiirturin käyttöönoton tarkoituksena on muun muassa varmistaa, että tiedot rekisteröityvät täysin automaattisesti, jolloin niiden manipulointi ei ole mahdollista. Uusimmat tutkimustulokset vahvistavat kuitenkin sen jo vuosia sitten esitetyn epäilyksen, että etenkin mikrosirukorttien tietoja voidaan manipuloida helposti (vertaa International Herald Tribunessa 14. toukokuuta 2002 julkaistu artikkeli Smart card found to be vulnerable). Tämä tarkoittaa sitä, ettei tietojen paikkansapitävyyttä ja tietosuojaa voida taata. Mikä on komission kanta näihin tutkimustuloksiin? Mihin toimiin komissio ryhtyy tietojen mahdollisen manipuloinnin estämiseksi? Miten komissio aikoo varmistaa, että mainittuun määräaikaan mennessä kaikkialla Euroopan unionin alueella on saatavissa tarvittava määrä sellaisia kortteja, joiden väärinkäyttö ei ole mahdollista? Toinen digitaalisiin ajopiirtureihin siirtymisen tarkoituksista on varmistaa, että rekisteröidyt tiedot ovat helposti saatavilla, selkeitä, helposti luettavissa, tulostettavissa olevia ja luotettavia (asetus N:o 2135/98, johdanto-osan 6 kappale). Onko komissio varmistanut, että jäsenvaltioiden tarkastuksesta vastaavat viranomaiset ymmärtävät digitaalisesta ajopiirturista luettavat tiedot ja että ne voi tulkita vain yhdellä tavalla? Miten on varmistettu, että tarkastusviranomaiset saavat samantasoisen koulutuksen kaikissa Euroopan unionin maissa, niin etteivät erilaiset valvontamekanismit johda kilpailun vääristymiseen? (1) EYVL L 274, 9.10.1998, s. 1. Loyola de Palacion komission puolesta antama vastaus (10. heinäkuuta 2002) Komissio antoi 13. kesäkuuta 2002 asetuksen, jolla otettiin käyttöön sähköistä ajopiirturia koskevat tekniset eritelmät (liite 1B)(1). Käytössä olevassa ajopiirturissa on mekaanisesti toimiva ajoneuvoyksikkö, ja ajoaikarekisterit tehdään paperille, kun taas uudessa ajopiirturissa on ajoneuvoyksikkö ja henkilökohtainen kuljettajakortti. Sähköinen ajopiirturi rekisteröi automaattisesti kuljettajien toiminnot ja säilyttää tiedot vuoden ajan. Kuljettajan henkilökohtainen kuljettajakortti, joka kuljettajalla on oltava, rekisteröi ja tallentaa kuljettajan toiminnot viimeisten 28 päivän ajalta. Tiedot, jotka rekisteröidään uudessa ajopiirturissa käytetyn digitaalisen tekniikan avulla, ovat selvästi paremmin suojassa väärentämiseltä ja paljon nykyisillä laitteilla rekisteröityjä luotettavampia. International Herald Tribunessa 14. toukokuuta 2002 julkaistussa artikkelissa tarkoitetaan älykortteja yleensä. Ajopiirturissa käytettävien korttien valmistuksessa on kuitenkin kehitetty joukko erityisiä toiminnallisia vaatimuksia. Ajopiirturijärjestelmän yleisiin turvallisuustavoitteisiin liittyvään erityiseen lisäykseen sisältyy erityisiä ajopiirturikorttien turvallisuustavoitteita ja -toimintoja. Komissio on tukenut jäsenvaltioiden asiantuntijoiden työtä auttaakseen jäsenvaltioita panemaan ajopiirturikorttivaatimukset täytäntöön. Tähän työhön kuului korttien turvallisuusnäkökohtien kehittäminen, ja työ jatkuu vuonna 2002 ajopiirturikorttien teknisten ominaisuuksien turvallisen toimeenpanon valmistelemiseksi. Komissio tukee myös jäsenvaltioiden täytäntöönpanoasiantuntijoiden työtä, jotta tiedoista saataisiin kaikki mahdollinen hyöty. Lisäksi komissio tekee pian ehdotuksia tieliikenteessä tehtävien tarkastusten yhdenmukaistamiseksi sekä näiden tarkastusten laadun parantamiseksi. Täytäntöönpanosta vastaavien virkamiesten kouluttaminen on ensisijaisesti jäsenvaltioiden tehtävä. Komissio harkitsee kuitenkin mahdollisuutta tukea tiedotushanketta, jolla edistetään uutta laitteistoa koskevaa tietämystä sen käyttäjien keskuudessa. Hankkeessa voitaisiin keskittyä täytäntöönpanosta vastaaville virkamiehille sekä kuljettajille ja liikenteenharjoittajille suunnattuun tiedotuskampanjaan. (1) Komission asetus, jolla tieliikenteen valvontalaitteista 20. joulukuuta 1985 annettu neuvoston asetus (ETY) N:o 3821/85 (EYVL L 370, 31.12.1985), mukautetaan tekniseen kehitykseen seitsemännen kerran.